વડગામ તાલુકામાં છેક શ્રાવણ માસથી શરૂ થયેલી ઉત્સવોની હારમાળા અત્યારે એની ચરમસીમા પર છે. જન્માષ્ટમી અને ભાદરવી પૂનમ બાદ નવરાત્રિના પડઘમ સંભળાતા હતા ત્યારે ધ્વની અને પ્રકાશની લીલા નવરાત્રિ રૂમઝૂમ પગલે તા.૦૫.૧૦.૨૦૧૩ને શનિવારના રોજ આવી પહોંચી છે. નવરાત્રિ પર્વને લઈને વડગામ તાલુકાના વિવિધ મંડળો અને માઇ ભક્તોમાં અનેરી ભક્તિના માહોલ સાથે ધાર્મિક કાર્યક્રમોનો ધમધમાટ જોવા મળી રહ્યો છે. વડગામ તાલુકામાં અન્ય સ્થળોની જેમ શ્રધ્ધા, ભક્તિ અને ઉલ્લાસરૂપી પર્વ નવરાત્રિ આસો સુદ એકમથી આસો સુદ દશમ સુધી વડગામ તાલુકાના ૧૧૦ ગામોમાં અનેરા ઉત્સાહ સાથે ઉજવાશે ત્યારે તાલુકામાં આ સમય દરમિયાન અનેરો ધાર્મિક માહોલ જામશે.